钦定古今图书集成/明伦汇编/官常典/第616卷 > 周济
## 钦定古今图书集成/明伦汇编/官常典/第616卷 > 周济

按《明外史》本传：“济字大亨，洛阳人。永乐中，以举人入
太学，历事都察院，都御史刘观荐为御史，固辞。宣德
时，授江西都司断事，艰归，补湖广。正统初，擢御史。大
同镇守中官以骄横闻，敕济往廉之。济变服负薪入
其宅，尽得不法状，还报，帝大嘉之。已，巡抚四川威州
土官董敏、王允相仇杀，诏济督官兵进讨。济曰：‘朝廷
绥安远人，宜先抚而后征’。”驰檄谕之，遂解。十一年出
为安庆知府。岁比不登，民间鬻子女充衣食，方舟而
去者相接。济借漕粮以赈，而禁鬻子女者。且上疏请
免租，诏许之，全活甚众。又为定《婚丧制》，禁侈费，愆嫁
葬期者有罚，风俗一变。饥民聚掠富家粟，富家以盗
劫告。济下令曰：“民饥故为此。然得谷当报太守数，太
守当代尔偿。”掠者遂解散。济由御史除外吏，恬然自
适。凿池于官署圃中置小艇，暇则幅巾鹤氅，吟啸艇
中。卒于官，民皆罢市巷哭云。